સબર્બ કરતાં સાઉથ મુંબઈ મને વધુ શાંત લાગ્યું છે. ડે-ટાઇમની વાત જુદી છે. દિવસ દરમ્યાન અહીં ભાગદોડ ચાલતી રહે છે, પણ જેમ-જેમ દિવસ પૂરો થતો જાય એમ માણસની જેમ સાઉથ મુંબઈ પણ ઠંડું પડતું જાય છે. રાતના દસ વાગ્યા પછી અમુક એરિયા તો એવા શાંત પડી જાય કે કારનું હૉર્ન પણ માથામાં વાગે. સાઉથ મુંબઈની કેટલીક સોસાયટીએ તો સોસાયટીની બહાર ર્બોડ રાખ્યાં છે કે રાતે દસથી સવારના સાત વાગ્યા સુધી આ એરિયામાં હૉર્ન વગાડવું નહીં. આજે પણ મારાં મમ્મીનું ઘર અહીં છે એટલે મને આ ર્બોડની ખબર છે. સાઉથ મુંબઈની એક બીજી ખાસિયત એ છે કે એ વિશાળ છે. યુ કૅન સે લાર્જર ધૅન રેસ્ટ મુંબઈ. વરલી પછી તમે આગળ વધો એટલે તમને લિટરરી સાઉથ મુંબઈની લાર્જરનેસ દેખાવા લાગે. મોટાં ઘર, મોટા રસ્તા, મોટી ફૂટપાથ અને મોટાં બિલ્ડિંગો. મારા જેવા આ એરિયામાં મોટા થયેલાને તો સબર્બનો એરિયા સાઉથ મુંબઈનું બોન્સાઇ લાગે, બધું નાનું-નાનું કરી નાખવામાં આવ્યું હોય એવું. જ્યારે નવી-નવી અંધેરીમાં શિફ્ટ થઈ ત્યારે મને સબર્બમાં સફોકેશન થતું હતું.